Fullkomið brúðkaup verður frumsýnt í Bíóhöllinni annað kvöld Um þessar mundir eru leikglaðir félagar í Nemendafélagi Fjölbrautaskóla Vesturlands tíðir gestir í Bíóhöllinni á Akranesi . Þar verður leikritið Fullkomið brúðkaup frumsýnt annað kvöld , föstudaginn 15. apríl . Skessuhorn ræddi við þær Sunnevu Lind Ólafsdóttur og Brynju Rún Björnsdóttur úr leiklistarklúbbi nemendafélagsins , sem á veg og vanda að sýningunni . „ Þetta er farsi , mjög fyndinn og hefur allt sem góður farsi þarf að hafa . Það verður mikill misskilningur , algert klúður og einhvern veginn fer ekkert eins og það á að fara , “ segja þær og eru fullar eftirvæntingar . „ Sýningin var ótrúlega vinsæl þegar hún var sett upp á Akureyri á sínum tíma . Við höfum tvisvar fengið gesti í salinn á æfingar og viðbrögðin voru vonum framar , það var mikið hlegið . Þannig að við erum mjög spenntar að byrja að sýna “ segja þær . Sjö leikarar stíga á svið í Fullkomnu brúðkaupi en alls koma um 20 manns að sýningunni með einum eða öðrum hætti . Kveður þar við annan tón en undanfarin ár . „ Síðustu ár hafa verið settar upp mjög stórar sýningar og þar af hafa verið söngleikir núna tvö ár í röð . Okkur langaði að breyta aðeins til og ákváðum að fara þessa leið , “ segja þær . Hallgrímur Ólafsson var fenginn til að leikstýra , en hann hefur leikstýrt sýningum nemendafélagsins undanfarin ár . „ Við erum mjög ánægðar með samstarfið við Halla . Hann hefur leikstýrt síðustu þremur sýningum og við vitum að það er gott að vinna með honum , “ segja þær . Að sögn þeirra Sunnevu og Brynju er allt að smella saman fyrir stóra daginn . Verið er að leggja lokahönd á allan undirbúning og verkið að taka á sig endanlega mynd . „ Æfingarnar hafa gengið mjög vel og við höfum séð miklar framfarir hjá leikurunum frá því við byrjuðum , “ segir Sunneva . Miðasala fer fram í verslun Omnis á Akranesi en einnig í Bíóhöllinni , þar sem miðasala hefst tveimur klukkustundum fyrir hverja sýningu . Sunneva og Brynja hvetja að sjálfsögðu alla til að næla sér í miða . „ Ef þú hefur gaman af því að hlæja þá er þetta sýning fyrir þig , “ segja þær að lokum .